Foreningen Taxiførere i Danmark (TID) har kaldt til demonstration for at kræve politisk handling, mod det de kalder ’den illegale taxitjeneste Uber’.

Det betyder, at der lige nu er samlet omkring 100 taxichauffører i en demonstration foran Christiansborg. De kræver, at Uber-chaufførerne skal leve op til de samme restriktioner som de etablerede chauffører. I dag foregår der også demonstrationer imod Uber i flere lande verden over.

Forud for demonstrationen har TID anmeldt 200 biler til Skat for mistanke om, at privatbiler kører for Uber, uden at chaufføren betaler skat af hyren.

Derudover har Trafikstyrelsen for 10 måneder siden indgivet en politianmeldelse af Uber. Men der er ikke kommet domme eller afgørelser ud af disse anmeldelser, så derfor kræver foreningen nu politisk handling.

Formand: De spiller ikke efter reglerne

Søren H. Nicolaisen er formand for TID, og han siger til TV 2, at man har startet demonstrationen fordi, man gerne vil sende et signal om, at man har fået en konkurrent, der ikke ’spiller efter de regler’, der gælder på området.

- Der er en meget klar lovgivning på området. Taxabekendtgørelsen er meget tydelig. Det er erhvervsmæssig befordring, hvis du tjener penge på det, siger Søren H. Nicolaisen.

Joachim B. Olsen dukkede op

Den eneste politiker som dukkede op på slotspladsen var Joachim B. Olsen (LA). Han siger, at han intet har i mod Uber, og at han mener, at taxabranchen mangler innovation.

- Jeg lytter til alle. Også taxachaufførerne. Men monopoler er ikke gode for forbrugerne. Det vigtigste er, at det er forbrugerne, som skal vælge, om Uber skal fortsætte, siger Joachim B. Olsen.

Du kan i videoen herunder se hvordan taxachaufførerne modtog Joachim B. Olsen på slotspladsen.

Venter på anklagemyndigheden

Trafikstyrelsen angav en politianmeldelse af Uber for konkurrenceforvridning, da firmaet gjorde sit indtog i København. Men den anmeldelse ligger hos anklagemyndigheden, og er derfor ikke blevet behandlet.

- Imens vi venter på en dom, kan Uber fortsætte med at skaffe nye biler til at køre i København, siger Søren H. Nicolaisen.

Ifølge Dansk Taxi Råd så har Uber 10 procent af det samlede antal biler til personbefordring i København.